Skokbewering oor All Blacks en kokaïen gemaakEliota Fuimaono-Sapolu – weer omstrede. (Foto: Twitter) ʼn Skokkende bewering oor die misbruik van kokaïen deur van die voorste All Blacks is deur ʼn gewese Samoaanse toetsspeler op Twitter gedoen. Eliota Fuimaono-Sapolu se boodskap het aangedui dat “vragte balspelers” dit doen. “Hope in Superrugby, insluitende van jul gunsteling-All Blacks.” Hy het gereageer op ʼn Twitter-boodskap deur ʼn Walliese rugbyskrywer wat opgemerk het dat die Wallaby Karmichael Hunt sy loopbaan verwoes deurdat hy ʼn tweede keer met “snuif” betrap is. Die uitgesproke Samoaan het voorts op Twitter beweer dat hy al “kokaïen-aangedrewe” toetse dopgehou het. Fuimanoa-Sapolu, ʼn prokureur, het Samoa van 2005 tot 2012 in 23 toetse as senter verteenwoordig. Hy was by 2011 se Wêreldbekertoernooi in die pekel toe hy die Walliese skeidsregter Nigel Owens, eweneens op Twitter, platvloers as “rasisties bevooroordeeld” bestempel het nadat Suid-Afrika op omstrede wyse met 13-5 teen Samoa gewen het Fuimanoa-Sapolu het destyds eenvoudig die tugkomitee se dagvaarding geïgnoreer, maar is later vir ses maande, opgeskort vir twee jaar, geskors. Die Nieu-Seelandse rugbyskrywer Mark Reason skryf op die webwerf Stuff.co.nz dat daar ongetwyfeld ontsteltenis sal wees omdat All Blacks sonder enige stawende getuienis beswadder word, “maar die afgelope 12 maande het die polisie Kevin Proctor, Jesse Bromwich, Karmichael Hunt, James O’Connor en Ali Williams betrap, almal klaarblyklik by die koop van kokaïen betrokke”. Proctor en Bromwich is Nieu-Seelandse ligaspelers, Hunt en O’Connor Wallabies, en Williams het die All Blacks in 77 toetse verteenwoordig. Die Nieu-Seelander John Hardie wat toetsrugby vir Skotland gespeel het, is verlede jaar weens beweerde kokaïen-gebruik geskors. “Bereken die waarskynlikheid,” skryf Reason. “Die polisie het die meeste van die spelers gevang, nie dwelmtoetsers nie. Kokaïen is binne twee tot vier dae uit die stelsel uit, en slegs follikeltoetsing sal dit aantoon, iets wat Wêreldrugby nie wil doen nie. “Die spelersvakbond help party [spelers] met berading en behandeling, maar sal nooit die name laat uitlek nie.”